আগামী ১৫ মার্চের মধ্যে ৭২ হাজার শিক্ষক নিয়োগ করতে হবে। সোমবার বিধানসভায় প্রশ্নোত্তর পর্বে রাজ্যের শিক্ষক নিয়োগ প্রসঙ্গে এমনটাই জানালেন রাজ্যের শিক্ষামন্ত্রী পার্থ চট্টোপাধ্যায়।
সোমবার প্রশ্নোত্তর পর্বের প্রথম থেকেই উত্তেজনা ছড়ায় বিধানসভায় ভেতরে। প্রশ্নোত্তর পর্ব শুরু হতেই বেশ কয়েকটি ইস্যু নিয়ে ওয়েলে নেমে বিক্ষোভ দেখাতে থাকেন বিরোধী দলগুলি।
আরও পড়ুন
টেটের ফলাফল ঘোষণা, প্রাথমিক শিক্ষক পদের কৃতীদের কাছে আজই সুখবর!
টেটে প্রশিক্ষণপ্রাপ্তদেরই অগ্রাধিকার, নির্দেশ হাইকোর্টের, রায়ের পর ফল প্রকাশ
সেই বিক্ষোভের মাঝেই রাজ্যের শিক্ষক নিয়োগ নিয়ে একটি প্রশ্নের উত্তরে পার্থ চট্টোপাধ্যায় জানান, ১৫ মার্চের মধ্যে রাজ্যে ৭২ হাজার শিক্ষক নিয়োগের  প্রক্রিয়া সম্পূর্ণ হবে। এদের মধ্যে ৪২ হাজার প্রাথমিক শিক্ষক নিয়োগ করা হবে।  এছাড়াও উচ্চ প্রাথমিক, মাধ্যমিক এবং উচ্চ মাধ্যমিকে আরও ৩০ হাজার শিক্ষক নিয়োগ করা হবে বলে জানানো হয়েছে।
উল্লেখ্য, কিছুদিন আগেই টেট-এর ফলপ্রকাশ হয়। প্রাথমিক শিক্ষা পর্ষদের তরফে জানানো হয়েছিল, ফেব্রুয়ারি থেকেই এসএমএস এবং ই-মেল পাবেন ইন্টারভিউয়ের জন্য উত্তীর্ণ প্রার্থীরা। কখন কোথায় তাঁদের কাউন্সেলিং হবে এবং কবে নিয়োগপত্র হাতে পাবেন, সবই জানতে পারবেন তাঁরা। তখন জানানো হয়েছিল সফল এবং প্রশিক্ষিত প্রার্থীরাই অগ্রাধিকার পাবেন।